## La Generalitat promociona l’oferta turística i gastronòmica de la Comunitat Valenciana entre els aficionats dels clubs Llevant UE i CD Leganés

*** Turisme CV col·labora amb LALIGA, Aficiones Unidas i l’Ajuntament de València per a mostrar durant el cap de setmana l’oferta turística i gastronòmica entre els seguidors dels dos clubs**

Turisme CV col·labora juntament amb LALIGA, Aficiones Unidas, i l’Ajuntament de València per a difondre durant este cap de setmana l’oferta turística i gastronòmica de la Comunitat Valenciana entre els seguidors del Llevant UE i el CD Leganés.

D’esta manera, Turisme Comunitat Valenciana se suma a la iniciativa ‘Viajes de Encuentro’ impulsada per LALIGA juntament amb Aficiones Unidas, per a promoure la cultura i la gastronomia entre els més de cent aficionats que durant el cap de setmana gaudiran de la ciutat de València amb motiu del partit de futbol entre el Llevant UE i el CD Leganés.

Esta iniciativa pretén impulsar el turisme esportiu entre els seguidors dels equips de futbol que es desplacen amb motiu dels partits de LALIGA i compta amb la col·laboració dels clubs Llevant UE i CD Leganés, a més de l’Ajuntament de València i de la Generalitat a través de Turisme Comunitat Valenciana.  
En concret, durant este cap de setmana els aficionats podran disfrutar d’una degustació de plats típics valencians als voltants de l’estadi Ciutat de València, gràcies a la col·laboració de Turisme CV a través de la marca L’Exquisit Mediterrani. Els seguidors dels clubs també disfrutaran d’una visita guiada pel centre de la ciutat de València, a més de comptar amb descomptes per a l’Oceanogràfic.

La secretària autonòmica de Turisme, Cristina Moreno, ha destacat que la col·laboració entre les diferents entitats implicades en esta iniciativa “contribuïx a generar un augment significatiu en el turisme i, a més, beneficia el teixit empresarial local”, i ha remarcat que “podem donar a conéixer la nostra oferta gastronòmica i turística entre els aficionats al futbol, amb l’objectiu que tinguen en compte la nostra destinació per a una pròxima visita durant les seues vacacions”.

A més, ha remarcat la implicació i aposta de la Generalitat per a impulsar el turisme esportiu, un producte que “ajuda a la desestacionalització del turisme i la vertebració del nostre territori, generant beneficis econòmics sostenibles i contribuint a estabilitzar les economies locals”, i ha recordat que la Comunitat Valenciana disposa d’unes “excel·lents condicions per a l’impuls del turisme esportiu, com ara magnifiques infraestructures i un sector altament professionalitzat”.

Fecha: 09/02/2024